Njeswačidło (ML/SN). Na mjeńše dźěći čaka w Njeswačanskim domizniskim muzeju wosebita překwapjenka, wopytaja-li wone ze staršimaj abo z wowku a dźědom nowu wustajeńcu „Hrajki z NDRskeho časa“. 70lětny bywši docent za EDV Frank Lange z Póckowow je něhdźe 250 hrajkow z NDRskeho časa muzejej jako požčonki přewostajił.
Po politiskim přewróće 1989/1990 započa Póckowčan hrajki, modele jězdźidłow a figury, z kotrymiž bě so kaž tamne NDRske dźěći rady zaběrał, zběrać. Před 30 lětami su mnozy tele hrajki preč mjetali. Lange pak je zběraše. Pozdźišo kupowaše je tež na čaporowych wikach. „Dźensa jeno za wjele pjenjez derje zdźeržane hrajki z časa 1949 do 1989 w NDR dóstanješ“, wón wuswětla. Mjeztym ma wjace hač 1 000 tajkich eksponatow woblubowaneje dźěćaceje zaběry. „Mjeztym su wone tež na zapadźe Němskeje a w druhich krajach, samo w USA, jara požadane, wšako je hižo njeprodukuja. Fabriki za jich zhotowjenje hižo njewobsteja“, zběraćel powěda. Lange je tež sobuawtor dweju knihow wo NDRskich hrajkach. Jeho mandźelska Veronika jako něhdyša pěstowarka jeho podpěruje.
szl_Latn szl_Latn